Автор: Редакция\t/ 09.07.2019\t/ КЪЭБАРЫКlЭХЭР\t/\nМы аужырэ илъэсхэм Мыекъуапэ итеплъэ зэхъокIыныгъэшIухэр зэрэфэхъугъэхэр хэткIи нэрылъэгъу. ЗыгъэпсэфыпIэ паркыр агъэкIэжьыгъ, гъогухэмрэ лъэсрыкIопIэ-зэпырыкIыпIэхэмрэ зарагъэушъомбгъугъ, урамхэр нахь хъоо-пщау хъу­гъэх, социальнэ мэхьанэ зиIэхэ псэолъакIэхэр къыдэуцуагъэх, нэмыкIэу ашIагъэр бэ.\nФедеральнэ ыкIи республикэ программэхэм Мыекъуапэ чанэу зэрахэлажьэрэм, инвестициехэр нахьыбэ зэрэхъу­гъэ­хэм, ащкIэ республикэм ипа­щэхэм Iофышхо зэрашIэрэм мы пстэури къыкIэлъыкIуагъ. Рес­публикэм икъэлэ шъхьаIэ хэ­хъоныгъэхэр ышIынхэр, мыщ дэсхэм ящыIэкIэ-псэукIэ на­хьышIу хъуныр пшъэрылъ шъхьаIэу къегъэуцу Адыгеим и ЛIышъхьэу КъумпIыл Мурат.\nАщ дакIоу цIыф лъэпкъ зэфэшъхьафхэм зэгурыIоныгъэ ыкIи мамырныгъэ азыфагу илъэу зэдэпсэух, Iоф ашIэ, япсэукIэ амалхэр нахьышIу зэрэхъущтхэм пылъых. Джырэ щыIакIэм ащи мэхьанэшхо иI.\nМыекъуапэ федеральнэ ыкIи республикэ программэхэм ягъэ­цэкIэн чанэу зэрэхэлажьэрэм ишIуагъэкIэ зэшIуихын ылъэ­кIыгъэр бэ. Къалэм игъогу шъхьа­Iэхэр агъэцэкIэжьых, цIыф­хэр бэу зыщызэрэугъойхэрэ чIыпIэхэр зэтырагъэпсыхьэх. Джащ фэдэу къат пчъагъэу зэтетхэ унэхэм игъэкIотыгъэ гъэцэкIэжьынхэр арашIы­лIагъэх, щагухэм кIэлэцIыкIу джэгупIэ ыкIи спорт площадкэхэр къадэуцуагъэх. Программэ зэфэшъхьафхэм къадыхэ­лъы­тагъэу социальнэ мэхьанэ зиIэхэ псэуалъэхэр ашIых, агъэ­кIэжьых. ГущыIэм пае, федеральнэ проектэу «Къэлэ Iэ­рыфэгъу щыIакIэр гъэпсыгъэныр» зыфиIорэм игъэцэкIэн епхыгъэу фэтэрыбэу зэхэт унэ 43-рэ къызэлъызыубытырэ щагу 24-мэ гъэцэкIэжьынхэр Мыекъуапэ щарашIылIэщтых. БлэкIыгъэ илъэсым тикъэлэ шъхьаIэ ищагу 20-мэ гъэцэкIэ­жьынхэр ащыкIуагъэх, зэты­рагъэпсыхьагъэх. Федеральнэ, республикэ ыкIи муниципальнэ бюджетхэм къахэхыгъэ сомэ миллион 76-м ехъу ащ пэIуа­гъэхьагъ. Ащ фэдэ екIолIакIэм ишIуагъэкIэ щагухэм кIэлэцIыкIу ыкIи спорт площадкэхэр къа­дэуцуагъэх, лъэсрыкIо гъогухэр ашIыгъэх, машинэхэр зыдэб­гъэуцущтхэ чIыпIэхэр агъэпсыгъэх, нэмыкIэу ашIыгъэр бэ. Непи проект зэфэшъхьафхэр щыIэныгъэм щыпхыращых.\nРеспубликэм ипащэ щагухэм, общественнэ чIыпIэхэм язэтегъэпсыхьан мэхьанэшхо реты. АщкIэ IофшIэныр зэхэщагъэ зэ­рэхъурэр еуплъэкIу, ынаIэ тет.\n— Мыекъуапэ республикэм икъэлэ шъхьаIэу зэрэщытыр къыдэтлъытэзэ, ар зэтегъэпсы­хьэгъэным, мыщ щыпсэухэрэм яфэIо-фашIэхэр зэрифэ­шъуашэу гъэцэкIэгъэнхэм тынаIэ тет. Тикъэлэ шъхьаIэ нахь дахэ ыкIи кIэракIэ зэрэхъущтым, ущыпсэунымкIэ хъопсагъэу щытыным тыпылъыщт, — еIо КъумпIыл Мурат.\nСоциальнэ псэуалъэхэм яшIын ыкIи ягъэцэкIэжьын да­кIоу, унэгъо ыкIи специалист ныб­жьыкIэхэм япсэукIэ нахьышIу ашIын амал яIэным, зянэ-зятэ зимыIэжьхэм ыкIи ахэр зышъхьащымытыжьхэм псэу­пIэхэр ягъэгъотыгъэнхэм, шъо­лъырым исхэм ящыIэкIэ-псэукIэ нахьышIу шIыгъэным Адыге­им и ЛIышъхьи, АР-м и Правительстви анаIэ тет.